Daerah Telang Usan

Telang Usan merupakan sebuah daerah yang berada di wilayah Sarawak, Malaysia. Daerah ini berada di bawah pentadbiran Bahagian Miri. Pusat pentadbiran bagi daerah ini ialah pekan Long Lama. Antara pekan lain yang terletak di daerah ini ialah Kuala Nyabor, Long Akah dan Long Bedian.

Daerah Telang Usan dianggarkan mempunyai keluasan sebanyak 9,829 kilometer persegi, menjadikannya daerah ketiga terbesar di Sarawak dan keempat terbesar di Malaysia. Daerah ini juga mempunyai jumlah penduduk seramai 17,406 orang pada tahun 2020. Majoriti penduduk di daerah ini merupakan masyarakat Orang Ulu yang sebahagian besarnya terdiri daripada kaum Kayan, Kenyah dan Penan.

 Sejarah 
Telang Usan pada asalnya berada di bawah pentadbiran daerah Marudi, tepatnya di bawah daerah kecil Long Lama yang turut meliputi kawasan Mulu, Tinjar dan Bario. Pada 1 Oktober 2015, Telang Usan telah dijadikan sebuah daerah penuh dengan dua daerah kecil diletakkan di bawah pentadbirannya iaitu Long Lama dan Long Bedian.

 Pentadbiran 
Daerah Telang Usan terletak di bawah pentadbiran Pejabat Daerah Telang Usan yang merupakan sebahagian daripada pentadbiran Bahagian Miri. Pihak berkuasa tempatan yang mentadbir daerah ini pula ialah Majlis Daerah Marudi. Terdapat dua daerah kecil yang berada di bawah pentadbiran daerah ini, iaitu Long Lama dan Long Bedian.

 Politik 
Daerah Telang Usan diletakkan di bawah dua kawasan Dewan Undangan Negeri (DUN) iaitu Telang Usan (N77) dan Mulu (N78) yang terletak di bawah kawasan Parlimen Baram (P220).

 Geografi 
Daerah Telang Usan terletak di timur negeri Sarawak, juga di tengah bahagian Miri. Daerah Telang Usan bersempadan dengan daerah Marudi di utara, daerah kecil Bario di timur, daerah Belaga di selatan dan daerah Beluru di barat. Daerah ini juga mempunyai sempadan antarabangsa dengan Kabupaten Malinau, Kalimantan Utara, Indonesia di tenggara.

Daerah Telang Usan mempunyai keluasan kira-kira 9,829 kilometer persegi dan mempunyai titik tertinggi mencecah 2,006 meter. Bentuk muka bumi daerah ini kebanyakannya merupakan kawasan yang berbukit dan tanah tinggi, dengan aras ketinggian tertinggi berada di timur dan selatan daerah. Antara gunung yang berada di daerah ini termasuklah Gunung Murud Kecil. Taman Negara Usun Apau terletak di barat daya daerah ini.

Antara sungai utama di daerah ini ialah Batang Baram, yang mengalir dari barat laut hingga ke selatan daerah.

 Demografi 
Berdasarkan bancian Malaysia 2020, jumlah penduduk di daerah Telang Usan ialah seramai 17,406 orang dengan kepadatan penduduk dua orang perkilometer persegi yang dikategorikan sebagai taburan penduduk sangat jarang. Bancian ini juga merekodkan sejumlah 4,136 isi rumah dengan 6,308 tempat kediaman. Majoriti penduduk di daerah Telang Usan merupakan Bumiputera Sarawak, dengan majoriti antara mereka merupakan masyarakat Orang Ulu. Masyarakat Orang Ulu di daerah ini terdiri daripada beberapa etnik termasuklah Kayan, Penan, Kenyah, Bisaya, Berawan dan Kiput. Penduduk berbangsa Cina membentuk kumpulan bukan Bumiputera terbesar di daerah ini. Penduduk bukan warganegara terdiri daripada 135 orang.
+Bilangan penduduk mengikut bangsa pada tahun 2020.StatusBangsaJumlahWarganegaraBumiputera lain16,859Cina210Melayu192India2Lain-lain8Bukan warganegara -135Jumlah17,406

 Agama 

Di daerah Telang Usan, agama Kristian merupakan agama paling ramai penganut dengan peratusan lebih 97 peratus. Sebahagian besar penganut Kristian di daerah ini terdiri daripada masyarakat Orang Ulu dan Iban. Penduduk beragama Islam pula membentuk peratusan sebanyak lebih dua peratus, dengan majoritinya terdiri daripada orang Melayu. Terdapat juga penduduk beragama lain seperti Buddha yang membentuk kumpulan minoriti di daerah ini.
+Bilangan penduduk mengikut agama (2020)AgamaJumlahKristian16,919Islam406Buddha74Lain-lain7Jumlah17,406

 Kesihatan 
Terdapat lapan buah klinik kesihatan yang tersedia di Daerah Telang Usan:
 Klinik Kesihatan Long Lama
 Klinik Kesihatan Long Bedian
 Klinik Kesihatan Long Kevok
 Klinik Kesihatan Long San
 Klinik Kesihatan Long Moh
 Klinik Kesihatan Long Jeeh
 Klinik Kesihatan Lio Mato
 Klinik Kesihatan Long Bemang

 Rujukan 

Telang Usan